КъэлитIум язэдэлэжьэныгъэ агъэпытагъ | Адыгэ Макъ\nКъэлитIум язэдэлэжьэныгъэ агъэпытагъ\nКитаим ит къалэу Цюаньчжоурэ Адыгеим игупчэу Мыекъуапэрэ ныбджэгъуныгъэ зэфыщытыкIэ азыфагу илъыным фэ­гъэхьыгъэ зэзэгъыныгъэм тыгъуасэ зэдыкIэтхагъэх.\nМыщ фэгъэхьыгъэ зэхэсыгъом хэлэжьагъэх АР-м и Премь­ер-министрэу Александр Наролиныр, ащ игуадзэу Сапый Вя­чеслав, Адыгэ Республикэм и ЛIы­шъхьэрэ министрэхэм я Кабинетрэ я Администрацие ипащэу ТхьакIущынэ Мурат, Цюаньчжоу илIыкIохэу Чен Ванли, Ван Юнпенг, нэмыкIхэри.\nАдыгэ Республикэм и ЛIы­шъхьэу КъумпIыл Мурат ыцIэкIэ Александр Наролиным лIыкIо купым шIуфэс къарихыгъ.\n— Урысыемрэ Китаимрэ зэгу­рыIоныгъэ азыфагу илъэу зызэдэлажьэхэрэр бэшIагъэ, — игу­щыIэ къыщиIуагъ Премьер-министрэм. — Аужырэ илъэсхэм мы лъэныкъомкIэ хэхъоныгъэхэр тшIыгъэх. КъэралыгъуитIум япащэхэу Владимир Путинымрэ Си Цзиньпинрэ 2018 — 2019-рэ илъэсхэр Урысыемрэ Китаимрэ яшъолъыр зэдэлэжьэныгъэ иилъэсхэу агъэнэфагъ.\nКитаим икъалэ Адыгеим илIыкIохэр нэIуасэ зыфэхъугъэхэр бэшIагъэ. «Морской шелковый путь» зыфиIорэ къэгъэлъэгъоным икъызэIухын ары апэрэу республикэм икIыгъэ купыр зыхэлэ­жьэгъагъэр. Китаим икультурэ лъэныкъо зэфэшъхьафхэмкIэ хэхъоныгъэу ышIыгъэхэм ащ нэIуасэ ащыфэхъугъэх.\n— СигущыIэ къыщыхэзгъэщы сшIоигъу, экономикэм изакъоп тизэдэлэжьэныгъэ хэхьащтыр. Культурэм, спортым, ­гъэсэныгъэм алъэныкъокIэ опытэу тIэкIэлъым­кIэ тызэдэгощэным тыфэхьазыр, — къыIуагъ Александр Наролиным.\nМыекъуапэрэ Цюаньчжоурэ язэпхыныгъэ агъэпытэным фэIорышIэщт лъэныкъохэм нахь игъэ­кIотыгъэу Iэнэ хъураем нэ­ужым щытегущыIагъэх. Ащ хэлэжьагъ муниципальнэ гъэпсыкIэ зиIэ «Къалэу Мыекъуапэ» ипащэу Андрей Гетмановыр, Мые­къуапэ инароднэ депутатхэм я Совет ипащэу Джарымэкъо Аз­мэт, нэмыкIхэри.\nКитаим къикIыгъэ лIыкIохэм япащэу Чен Ванли къызэри­IуагъэмкIэ, къалэу Цюаньчжоу предприятие мин 50-м ехъу дэт. КъэлитIур къызфэкIогъэ зэзэгъы­ныгъэм язэдэлэжьэныгъэ нахь ыгъэпытэным, бизнесым зиу­шъомбгъуным фэIорышIэнэу ар мэгугъэ.\n— Адыгеим и Премьер-ми­нистрэ гущыIэгъу тыфэхъугъ, Iо­фыгъо горэхэм нахь игъэкIотыгъэу татегущыIэнэуи игъо тифагъ. Ащ нэмыкIэу, бизнесым пылъхэр зэIукIагъэх. Зэфэдэныгъэу тиIэр макIэп, тапэкIэ ти­зэдэлэжьэныгъэ зедгъэушъомбгъуныр тигухэлъхэм ащыщ, — къыIуагъ Чен Ванли.\nБизнесменхэм бгъуитIур зэрэзэдэлэжьэщт лъэныкъохэр къагъэнэфагъэх. Тишъолъыр ит предприятиехэр агъэкIэжьынхэм пае Китаим къыщашIырэ оборудованиер ыкIи технологиехэр къащэфынхэр, Адыгеим къыщыдагъэкIырэ продукциер ащ ащэныр, зэгъусэхэу инвестпроектхэр ашIынхэр, нэмыкIхэри.